《玉马山》
宋代·朱克家

水石嵌空山荦确，瘦藤扶上青云幕。
平川一望渺无际，东疑嵎夷北朔漠。
驾天叠巘输翠浪，奔野细流横雪槊。
疏峰点点雁聚沙，密屿喁喁鱼纵壑。
一江净绿绕书元，几陇断畦成卦剥。
乍惊渔唱出烟霭，时听村舂动篱落。
幽遐异景争指说，老眼苦难觅渺邈。
夜间支枕挂银窗，闪闪星河手可摸。
何年标名称玉马，蹴踏风云跨寥廓。
更连三十六奇峰，削玉排青相间错。
偶因佳友得壮观，俗虑尘襟顿疏瀹。
翛然物外岂非仙，不须更羡辽东鹤。